田家歎
作者：趙蕃
朝代：宋

paragraphs: 春欲耕時天不雨，小雪不能濡旱土。
辛勤僅得遍鉏耰，浸種可憐溝脈縷。
忽然一雨催插秧，東阡西陌青相望。
謂茲勞逸足報補，豈知亢旱愁秋陽。
高田已分鹵莽取，下田庶幾十八九。
柰何雨勢反作淫，令我痛心仍疾首。
我曹饑餒無足悲，不死會值豐登時。
所嗟官吏不相察，借租日日來符移。